
OKRUŽNI SUD U DOBOJU
Broj: 87 0 K 047373 26 Kž 5 
Doboj, 28.09.2026. godine

U IME REPUBLIKE SRPSKE !

Okružni sud u Doboju u vijeću sastavljenom od sudija, Snežane Banjac Lopandić kao predsjednika vijeća, Marijane Lazić Miladinović i Jelene Filipović, kao članova vijeća, uz učešće višeg stručnog saradnika Vedrana Kneževića, kao zapisničara, u krivičnom predmetu protiv optuženog M. B., zbog krivičnog djela nasilje u porodici ili porodičnoj zajednici iz člana 190. stav 2. u vezi sa stavom 1. Krivičnog zakonika Republike Srpske, povodom žalbe branioca optuženog Dejana Buzakovića advokata iz Teslića protiv presude Osnovnog suda u Tesliću broj 87 0 K 047373 25 K od 19.01.2026. godine, na sjednici održanoj dana 28.09.2026. godine donio je slijedeću

P R E S U D U

Žalba branioca optuženog se djelimično uvažava, pa se presuda Osnovnog suda u u Tesliću broj 87 0 K 047373 25 K od 19.01.2026. godine preinačava u pogledu odluke o krivičnoj sankciji tako što se optuženom M. B., za krivično djelo nasilje u porodici ili porodičnoj zajednici iz člana 190. stav 2. u vezi sa stavom 1. Krivičnog zakonika Republike Srpske, za koje je tom presudom oglašen krivim, na osnovu istog zakonskog propisa i uz primjenu odredaba člana 46. stav 1. i 2. i člana 52. stav 1. Krivičnog zakonika Republike Srpske, izriče kazna zatvora u trajanju od 1 (jedne) godine i 6 (šest) mjeseci.

U preostalom dijelu prvostepena presuda ostaje neizmijenjena.

O b r a z l o ž e nj e

Prvostepenom presudom optuženi M. B. je oglašen krivim da je u vrijeme, na mjestu i na način bliže opisan u izreci te presude, učinio krivično djelo nasilje u porodici ili porodičnoj zajednici iz člana 190. stav 2. u vezi sa stavom 1. Krivičnog zakonika Republike Srpske (u daljem tekstu KZ RS) za koje mu je izrečena kazna zatvora u trajanju od 2 godine u koju je uračunato i vrijeme provedeno u pritvoru. Istom presudom optuženi je oslobođen od obaveze da nadoknadi troškove krivičnog postupka i isti su pali na teret budžeta RS.

Protiv te presude žalbu je u zakonskom roku izjavio branilac optuženog zbog bitne povrede odredaba krivičnog postupka, povrede Krivičnog zakonika, pogrešno i nepotpuno utvrđenog činjeničnog stanja i zbog odluke o kazni, sa prijedlogom da se žalba uvaži, a pobijana presuda preinači i optuženi oslobodi od optužbe ili da se ista ukine i vrati na ponovni postupak prvostepenom sudu ili da mu se pak, izrekne blaža krivična sankcija.

Odgovor na žalbu nije dostavljen.

Nakon što je ispitao pobijanu presudu u skladu sa članom 320. Zakona o krivičnom postupku Republike Srpske (u daljem tekstu ZKP RS) ovaj sud je odlučio kao u izreci iz slijedećih razloga:
Ispitujući prvostepenu presudu u dijelu u kojem se pobija njena zakonitost i činjenična i pravna osnova ovaj sud je našao da je prvostepeni sud optuženog oglasio krivim, jer je na osnovu dokaza na koje se poziva u obrazloženju, a prije svega iskaza oštećene G.Đ., svjedoka M. R., S. K. i S. K., nalaza i mišljenja vještaka za sudsku medicinu Ž. K. i materijalnih dokaza na koje se poziva u svom obrazloženju, utvrdio da je optuženi u vrijeme, mjestu i na način opisan u izreci pobijane presude, u stanju bitno smanjene uračunljivosti uslijed akutne alkoholisanosti fizički napao oštećenu, tako što joj je zadao više udaraca šakom u glavu, sve vrijeme držeći nož u ruci zbog čega ga je oštećena i uhvatila za ruku pokušavajući oduzeti nož od istog kada je i posječena tim nožem u predjelu podlaktice, uslijed čega je zadobila lake tjelesne povrede, nakon čega je optuženi poizvrtao krevete, tražeći od oštećene da spava pored njega i da je u izvršenju tog djela postupao sa umišljajnim oblikom vinosti, pa je zaključio da su se u tim njegovim radnjama stekla sva bitna obilježja krivičnog djela nasilje u porodici ili porodičnoj zajednici iz člana 190. stav 2. u vezi sa stavom 1. i Krivičnog zakonika Republike Srpske.

Nisu osnovani prigovori žalbe izjavljeni zbog bitne povrede odredaba krivičnog postupka iz člana 311. stav 1. tačke i) i k) i 311. stav 2. ZKP RS.

Naime, žalba paušalno navodi da je prvostepeni sud učinio bitne povrede odredaba krivičnog postupka, kako apsolutne tako i relativne, koje se ogledaju u protivriječnosti izreke sa razlozima pobijane presude, te i u nedostatku razloga o odlučnim činjenicama i njihovoj međusobnoj protivriječnosti, kao i protivriječnosti između onoga što se navodi u razlozima presude, što je po mišljenju žalioca imalo za posljedicu pogrešno i nepotpuno utvrđeno činjenično stanje koje je nastalo kao rezultat pogrešno izvedenih zaključaka i analize, te ocjene dokaza u spisu. Žalilac ističe da pobijana presuda ne sadrži prigovore odbrane koji su izjavljeni u toku glavnog pretresa i završne riječi, te ne daje obrazloženje u pogledu istih prigovora. Međutim, žalba ne konkretizuje navedene prigovore, odnosno ne ističe šta je to konkretno protivriječno u izreci pobijane presude, niti u njenom obrazloženju, ili pak jedno drugom, pa se navedeni prigovori ne mogu ni ispitati i suprotno prigovorima odbrane ovaj sud nalazi da je pobijana presuda pravilno cijenila iskaze saslušanih svjedoka i drugih dokaza provedenih na glavnom pretresu, upravo na način kako to propisuje član 295. ZKP RS i dala je pravilnu ocjenu tih dokaza, zbog čega se suprotne tvrdnje žalbe ne mogu prihvatiti. Takođe, žalilac ne ističe u žalbi koje je to prigovore odbrane prvostepena presuda propustila da obrazloži, pa se ni u tom pogledu izjavljena žalba ne može ispitati. 

Prigovori žalbe ne dovode u pitanje ni činjeničnu i pravnu osnovu pobijane presude.
Naime, prigovorima žalbe osporava se utvrđenje prvostepenog suda da je iskaz oštećene podržan iskazima policijskih službenika u pogledu  mjesta i položaja noža koji je koristio optuženi, te se osporava i da je nalaz sudskomedicinskog vještačenja podržao iskaz oštećene. Međutim, ovi navodi branioca ne proizilaze iz provedenog dokaznog materijala. I sama oštećena je tokom svog svjedočenja navela da je nakon što je posječena nožem, optuženi isti zabio u kuhinjsku dasku, dok su svjedoci policijski službenici koji su došli na lice mejsta i ušli u stan supružnika svjedočili da su neposredno na licu mjesta uočili da je jedan nož zaboden u kuhinjsku dasku i u tom položaju ga i nalaze. Sa druge strane nisu tačni ni navodi branioca da je vještak isticao da je sporna rezna rana na podlaktici oštećene mogla nastati i padom, upravo suprotno vještak se izjasnio da je plitka rana desne podlaktice mogla nastati upravo djelovanjem šiljka noža, a koji je mehaničko sredstvo  kojim se mogu nanijeti teške, pa čak i smrtonosne povrede, čime je obesnažen i prigovor žalbe da predmetni nož koji je koristio optuženi kritične prilike nije podoban da se njime nanese teška tjelesna povreda, što bi bilo od značaja za pravnu kvalifikaciju.
 
O svim ovim odlučnim činjenicama prvostepeni sud je dao valjano i logično obrazloženje, koje kao mjerodavno prihvata i ovaj sud, pa se žalilac upućuje na isto.

Sa druge strane žalba branioca optuženog sa pravom ukazuje da prvostepeni sud prilikom odlučivanja o krivičnoj sankciji koju će izreći optuženom B. istu nije pravilno odmjerio, te da je ista prestroga. Analizirajući olakšavajuće i otežavajuće okolnosti koje je našao i prvostepeni sud, a koje prihvata i ovaj sud, nalazi se da prvostepeni sud nije kao olakšavajuću okolnost cijenio činjenicu da je optuženi ovo djelo učinio u stanju bitno smanjene uračunljivosti što predstavlja olakšavajuću okolnost, te ista nije uopšte došla do izražaja kod odmjeravanja vrste i visine krivične sankcije, pa je ovaj sud cijeneći sve okolnosti i dajući im onaj značaj koji one objektivno i imaju, uvažio prijedlog branioca optuženog i primjenom člana 328. stav 1. ZKP RS, preinačio prvostepenu presudu u odluci o krivičnoj sankciji, te mu izrekao kaznu zatvora u trajanju od 1 (jedne) godine i 6 (šest) mjeseci, nalazeći da se realno može  očekivati da će se izvršenjem ove sankcije postići svrha kažnjavanja, a prije svega pozitivno uticati na optuženog da više ne čini krivična djela, te jednako takav, pozitivan uticaj ostvariti i na druge i na taj način preventivno uticati na smanjenje ove vrste kriminaliteta.   

Zbog svega navedenog ovaj sud je odlučio kao u izreci ove presude, na osnovu člana 327. i 328. stav 1. ZKP RS.  

        Zapisničar                                                                                     Predsjednik vijeća
  Vedran Knežević                                                                 	Snežna Banjac Lopandić



Tačnost otpravka ovjerava 
Šef sudske pisarnice
Dragana Damjanić Jevtić

